GUNKUL แรงต่อเนื่อง ไตรมาส 3/58 นิวไฮโรงไฟฟ้าพลังงานทดแทนหนุนกำไรยาว 3 ปี
โบรกฯชี้ GUNKUL กำไรไตรมาส 3/58 นิวไฮ มาที่ระดับ 333 ลบ. คาดกำไรใน 3 ปีข้างหน้าโตต่อเนื่องจากการทยอยรับรู้รายได้ของโรงไฟฟ้าพลังงานทดแทน
30 ต.ค. 2558

บล.ฟินันเซีย ไซรัส ระบุในบทวิเคราะห์ (30 ต.ค.) ว่า แนวโน้มกำไรไตรมาส 3 ปี 2558 ของบริษัท กันกุลเอ็นจิเนียริ่ง จำกัด (มหาชน) หรือ GUNKUL จะเป็นจุดสูงสุดของปีที่ 333 ล้านบาท เพิ่มขึ้น 91% จากไตรมาสก่อน และเพิ่มขึ้น 116% จากไตรมาสเดียวกันในปีก่อน จากรายได้ที่เพิ่มสูงขึ้นทั้งการขายอุปกรณ์ไฟฟ้าและงานรับเหมาก่อสร้างโรงไฟฟ้าค้างท่อและต้องเร่งสร้างให้เสร็จภายในสิ้นปีนี้ และโรงไฟฟ้าแสงอาทิตย์ IAE 58 MW ของบริษัทเอง
คาดกำไรใน 3 ปีข้างหน้า (2558-2559) โตเฉลี่ย 39.5% ต่อปี จากการทยอยรับรู้รายได้ของโรงไฟฟ้าพลังงานทดแทน 60MW ปีหน้าและ 110MW ในปี 2229 ยังคงแนะนำซื้อ ราคาเป้าหมายปีหน้า 26 บาท